Diari Oficial de la Generalitat Valenciana


Sumari del DOGV 4839, del 10-09-2004 (2004/8808)

RESOLUCIÓ de 10 de juny de 2004, del conseller de Territori i Habitatge, per la qual s'aprova definitivament el pla especial per a la construcció d'una pista d'atletisme al municipi de Vinaròs (Castelló).
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4839

Data del DOGV
:   10-09-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/8808


Data del document
:   10-06-2004

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Vinaròs
    * pla d'urbanisme

RESOLUCIÓ de 10 de juny de 2004, del conseller de Territori i Habitatge, per la qual s'aprova definitivament el pla especial per a la construcció d'una pista d'atletisme al municipi de Vinaròs (Castelló). [2004/8808]
  
Vist l'expedient relatiu a un pla especial per a pista d'atletisme al municipi de Vinaròs (Castelló), i de conformitat amb els següents,
  
Antecedents de fet
  
Primer
  
L'Ajuntament de Vinaròs, en sessió de 30 d'octubre de 2003, acorda sotmetre a informació al públic el Pla especial, la qual cosa es va portar a terme mitjançant anuncis inserits en el periòdic Levante i en el Diari Oficial de la Generalitat Valenciana de 10 de desembre de 2003. Transcorregut el període d'informació al públic, durant el qual no es va formular cap al·legació, el ple de l'Ajuntament aprova provisionalment el Pla especial en sessió de 13 de gener de 2004.
  
Segon
  
El projecte està format per memòria i plànols.
  
Tercer
  
Durant la tramitació de l'expedient s'han emés els següents informes:
  
- El 25 de març de 2004, informe de la Conselleria de Sanitat.
  
- El 26 de febrer de 2004, informe de RENFE.
  
Quart
  
La Comissió Territorial d'Urbanisme de Castelló en sessió de data 4 de maig de 2004 va acordar informar favorablement el Pla especial per a la construcció d'una pista d'atletisme a Vinaròs i elevar la proposta d'aprovació definitiva al conseller de Territori i Habitatge.
  
Fonaments de dret
  
Primer
  
La tramitació del Pla especial ha sigut correcta, de conformitat amb el que estableixen els articles 38 i 43.1 de la Llei 6/1994, de 15 de novembre, reguladora de l'activitat urbanística (en endavant LRAU) i en l'article 168 del Reglament de planejament de la Comunitat Valenciana, aprovat pel Decret 201/1998, de 15 de desembre (en endavant RPCV).
  
Segon
  
La documentació està completa, a l'efecte del compliment del que estableix l'article 27 de la LRAU i en l'article 91 del RPCV, sense perjudici de la documentació addicional que després es comentarà.
  
Tercer
  
L'objecte del Pla especial és preveure expressament en el planejament urbanístic de Vinaròs la construcció d'una pista d'atletisme en una parcel·la de sòl urbà que, si bé té la qualificació de dotacional, no inclou en la seua totalitat la destinació esportiva. El Pla especial es redacta a arrel del conveni subscrit entre l'Ajuntament de Vinaròs i l'empresa Carrefour, pel qual aquesta es comprometia a executar en la referida parcel·la una pista d'atletisme.
  
El Pla especial es limita a introduir modificacions en les distintes qualificacions dotacionals afectades per la construcció de la pista esportiva. Així, desapareixen els dotacionals assistencials i administratius, que es transformen en zona verda-. Al seu torn, el sòl esportiu augmenta de grandària amb l'objecte d'assumir la instal·lació que en aquest s'executarà. El Pla especial suposa un canvi d'emplaçament de zona verda, amb manteniment de la superfície total.
  
L'àmbit total sobre el qual s'actua és de 46.150 m². La distribució de sòl dotacional vigent abans del Pla especial era la següent:
  
Zona esportiva 4.625 m²
  
Zona dotacional sanitària 2.380 m²
  
Zona dotacional administrativa 2.450 m²
  
Zona verda 23.817 m²
  
Viari 12.878 m²
  
Després del Pla especial la distribució és la següent:
  
Zona esportiva 19.228 m²
  
Zona verda 23.817 m²
  
Viari 3.105 m²
  
Quart
  
L'article 12 de la LRAU estableix, en la seua lletra E, que una de les comeses dels plans especials, complementant o fins i tot modificant el planejament general, és el de la creació o ampliació de reserves de sòl dotacional. De tot això se segueix la possibilitat legal de preveure a través d'un pla especial la creació d'un sòl dotacional esportiu en sòl urbà per a la ubicació d'una pista d'atletisme.
  
Cinqué
  
El Pla especial que ens ocupa implica la desaparició d'un sòl dotacional sanitari anteriorment previst en el Pla general. En relació amb això, la Conselleria de Sanitat ha informat que «no troba cap inconvenient en la tramitació d'aquest, considerant que l'espai amb què es compta actualment per a la prestació de l'assistència sanitària és suficient per al desenvolupament de l'activitat».
  
D'una altra part, els terrenys afectats pel Pla especial se situen a terrenys pròxims al ferrocarril, per la qual cosa s'ha sol·licitat informe de RENFE. El 26 de febrer de 2004 la Delegació de Patrimoni i Urbanisme de RENFE ha informat el següent:
  
?(...) vista la documentació corresponent, us manifeste que ja que es tracta d'una excepció a l'article 283.1 del Reglament de desenvolupament (Reial decret 1211/1990, de 28 de setembre) de la Llei 16/1987, d'ordenació dels transports terrestres, que diu: només podran realitzar-se obres o instal·lacions a la zona de domini públic del ferrocarril quan siguen necessàries per a la prestació del servei ferroviari, o bé quan la prestació d'un servei públic d'interés general així ho exigisca, prèvia autorització de l'òrgan administratiu competent sobre el ferrocarril, escoltada l'empresa titular de la línia, l'informe és favorable si té concedida la citada autorització.-
  
A la vista d'aquest informe, l'Ajuntament de Vinaròs, mitjançant escrit de 30 de març de 2004, ha comunicat que: aquest ajuntament no ha sol·licitat l'autorització a què es refereix l'informe de Patrimoni Urbanístic i RENFE, atés que els terrenys a què fa referència el citat informe formaven part de la xarxa viària municipal, cedida a l'Ajuntament per raó de l'aprovació del Pla parcial núm. 1 i reparcel·lació del polígon industrial.
  
Si tenim en compte que els terrenys a què es refereix l'informe de RENFE mantenen la qualificació de viaris anteriorment prevista, es considera que l'objecció formulada per aquest organisme no pot impedir l'aprovació del Pla especial. En tot cas, en la fase d'execució, si existira algun tipus d'afecció sobre la via fèrria, haurà de sol·licitar-se el corresponent informe favorable o autorització de RENFE. Igualment, no es podrà utilitzar el vial a què es refereix l'informe de RENFE sense comptar amb l'autorització d'aquest organisme.
  
Sisé
  
El Pla especial, si bé manté la superfície total de zona verda, redelimita l'anteriorment prevista, de la qual cosa se segueix que siguen exigibles tràmits especials.
  
- D'una banda, i de conformitat amb l'article 55.4 de la LRAU, resulta preceptiu l'informe del Consell Superior d'Urbanisme. Segons el que establix la disposició transitòria novena de la LRAU, i en no estar encara constituït el citat Consell, les seues funcions corresponen al conseller d'Obres Públiques, Urbanisme i Transports, previ informe de la Comissió Territorial d'Urbanisme.
  
- D'un altre costat, segons l'article 10.8.e de la Llei 10/1994, de 19 de desembre, es necessita també el previ dictamen del Consell Jurídic Consultiu en els casos de modificacions ?l'objecte de les quals- siga portar a terme una diferent zonificació de zones verdes. Segons la interpretació que de tal precepte ha portat a terme el Consell Jurídic Consultiu en nombroses ocasions, no cal sol·licitar el seu dictamen quan l'objecte de la modificació és més ampli i només indirectament, com a conseqüència derivada d'un altre objecte principal, s'altere lleument una zona verda. De conformitat amb aquesta doctrina del Consell Jurídic Consultiu, que ha sigut ja seguida per diverses resolucions d'aquesta Conselleria, en atenció a les característiques de la modificació, no és preceptiu el dictamen del citat òrgan consultiu.
  
Quant al fons de la modificació, pel que fa a les zones verdes, ha de concloure's que aquesta satisfà plenament els criteris de racionalitat, per la qual cosa s'informa favorablement la modificació.
  
Seté
  
El conseller de Territori i Habitatge és l'òrgan competent per a resoldre sobre l'aprovació definitiva dels instruments de planejament, de conformitat amb el que estableix l'article 39 de la referida LRAU, en relació amb l'article 6.e) i 10.a) del Decret 201/2003, de 3 d'octubre, del Consell de la Generalitat, pel qual s'aprova el Reglament dels òrgans urbanístics de la Generalitat, això en els supòsits de distinta zonificació de zones verdes.
  
Vistos els preceptes legals citats i la resta de de general i pertinent aplicació, de conformitat amb l'acord de la Comissió Territorial d'Urbanisme de Castelló, resolc:
  
I. Informar favorablement la diferent zonificació o ús urbanístic de les zones verdes afectades pel Pla especial per a la construcció d'una pista d'atletisme al municipi de Vinaròs (Castelló).
  
II. Aprovar definitivament el Pla especial per a la construcció d'una pista d'atletisme al municipi de Vinaròs (Castelló).
  
Contra la present resolució, que posa fi a la via administrativa, es pot interposar recurs potestatiu de reposició en el termini d'un mes, davant del conseller de Territori i Habitatge, o bé recurs contenciós administratiu, davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que preveu l'art. 13.4 del Decret 201/2003, de 3 d'octubre, del Consell de la Generalitat, pel qual s'aprova el Reglament d'òrgans urbanístics de la Generalitat, i art. 10 i 46 de la Llei reguladora de la jurisdicció contenciosa administrativa, de 13 de juliol de 1998. Tot això, sense perjudici que puga exercir qualsevol altre recurs que estime oportú.
  
València, 10 de juny de 2004.- El conseller de Territori i Habitatge: Rafael Blasco Castany.